Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase tootespetsifikaadi olulise muudatuse heakskiitmise taotluse avaldamine

(2020/C 171/10)

Käesoleva dokumendi avaldamine annab õiguse esitada muutmistaotluse kohta vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise hetkest.

KAITSTUD PÄRITOLUNIMETUSE/KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„Casatella Trevigiana“

ELi nr: PDO-IT-0348-AM02 – 22.11.2019

KPN (X) KGT ()

1. Taotlejate rühm ja õigustatud huvi

Consorzio per la Tutela del Formaggio Casatella Trevigiana

Viale Sante Biasuzzi, 20

31038 Paese (TV)

ITALIA

Telefoni- ja faksinumber +39 0422951480

E-post: info@casatella.it

Eespool nimetatud Consorzio täidab ministri 14. oktoobri 2013. aasta dekreedi 12511 artikli 13 lõike 1 tingimusi.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab:

☐ Toote nimetus

☒ Toote kirjeldus

☐ Geograafiline piirkond

☐ Päritolutõend

☒ Tootmismeetod

☐ Seos piirkonnaga

☐ Märgistus

☐ Muu:

4. Muudatus(te) liik

☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline

☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena

5. Muudatused

Toote kirjeldus

Kehtiva tootespetsifikaadi artikkel 2 ja koonddokumendi punkt 3.2

Keemilised omadused

Tekst:

„Rasvasisaldus: 18–25 % massist“

on asendatud järgmisega:

„Rasvasisaldus: 18–27 % massist“

Muudatuse eesmärk on vähendada ohtu, et kaitstud päritolunimetusega „Casatella Trevigiana“ juustu rasvasisaldusest ei peeta kinni, sest piima rasvasisaldus varieerub peamiselt väliste tegurite tõttu, nagu näiteks: lüpsilehmade sööt, kliima, loomakasvatustavad ja lüpsisagedus.

Tundub, et see oht on suurem väikestes ja keskmistes meiereides, seda nii selle tõttu, et neile tarnib tooteid piiratud arv ettevõtteid, kui selle tõttu, et piimasegus ei ole võimalik rasvasisaldust korrigeerida, sest kaitstud päritolunimetusega „Casatella Trevigiana“ juustu toodetakse täispiimast.

Tootmismeetod

Kehtiva tootespetsifikaadi artikkel 5 ja koonddokumendi punkt 3.4

„Toiduratsioon peab sisaldama vähemalt 90 % ulatuses sööta, mis pärineb artiklis 3 määratletud piirkonnast.“

„Toiduratsioon peab sisaldama vähemalt 60 % ulatuses sööta, mis pärineb artiklis 3 määratletud piirkonnast.“

Koonddokumendi punkti 3.4

Kolmanda taande järele on lisatud järgmine lõik:

„Loomade osaline toitmine punktis 4 osutatud määratletud piirkonnast väljastpoolt pärineva söödaga on põhjendatud, sest Treviso provintsis on loomakasvatuseks söödakultuuride kasvatamiseks mõeldud põllumajandusmaa pöördumatult vähenemas.“

Muudatuse põhjus on see, et söödakultuuride kasvatamiseks mõeldud põllumajandusmaa on KPNi „Casatella Trevigiana“ tootmispiirkonnas Treviso provintsis viimase kümne aasta jooksul järsult vähenenud.

Selle põhjuseks on peamiselt järgmised tegurid:

a) maad kasutatakse otseselt suurteks linnaehitus- ja teetöödeks;

b) põllumajandusmaa otstarbe muutumine – söödakultuuride asemel kasvatatakse viinamarju.

Selle nähtuse ulatuse mõistmiseks on Treviso provints esitanud järgmised andmed:

— 2018. aastaks oli alaliste söödamaade pindala võrreldes 2010. aastaga vähenenud 50 %;

— 2018. aastaks oli ajutiste söödamaade pindala võrreldes 2010. aastaga vähenenud 26 %;

— 2018. aastaks oli viinamarjaistanduste pindala võrreldes 2010. aastaga kasvanud 30 %.

KOONDDOKUMENT

„Casatella Trevigiana“

ELi nr: PDO-IT-0348-AM02 – 22.11.2019

KPN (X) KGT ()

1. Nimetus(ed)

„Casatella Trevigiana“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.3. juust

3.2. Punktis 1 esitatud nimetusele vastava toote kirjeldus

Pehme juust, mis on valmistatud Frisona, Pezzata Rossa, Bruna ja Burlina tõugu veiste ja nende tõugude ristandite täispiima kalgendamise teel. Tarbimisse andmisel on juust järgmiste organoleptiliste omadustega: pehme, läikiv, kergelt kreemjas ja suussulav juustumass, mille värv varieerub piimjasvalgest kreemikasvalgeni. Võib sisaldada väikseid augukesi. Juustu „Casatella Trevigiana“ (KPN) ei saa selle tekstuuri tõttu liigitada väga kreemjate ega määrdejuustude hulka.

Koorik puudub või on vaevumärgatav, juustu kuju on üldjuhul silindriline. Juustul on kerge ja värske piimalõhn.

Maitse on mahe ja piimane, kergelt hapuka varjundiga.

Keemilised omadused

Niiskus: 53–60 %

Rasvasisaldus: 18–27 % massist

Valgusisaldus: > 12 % massist

Füüsikalised omadused

Kuju: silinderjas

Kaal

Suur formaat: 1,8–2,2 kg

Väike formaat: 0,2–0,7 kg

Läbimõõt

Suur formaat: 18–22 cm

Väike formaat: 5–12 cm

Alumine serv

Suur formaat: 5–8 cm

Väike formaat: 4–6 cm

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Juustu „Casatella Trevigiana“ (KPN) valmistamiseks kasutavat piima andvate veiste sööda puhul tuleb arvestada järgmist:

— toiduratsioon peab sisaldama vähemalt 60 % ulatuses sööta, mis pärineb punktis 4 määratletud piirkonnast;

— vähemalt 60 % lüpsilehmade päevases toiduratsioonis sisalduvast kuivainest peab olema kuivsööt;

— keelatud on järgmiste nimetatud tootmispiirkonnale ebatüüpiliste söötade kasutamine: söödapeet, tsitruseliste ja oliivide viljad ja töötlemisjäägid, esparsett ja kroon-magusristik, artišoki, lillkapsa, kaalika ja tomati terved viljad või taimede töötlemisjäägid.

Loomade osaline toitmine punktis 4 osutatud määratletud piirkonnast väljastpoolt pärineva söödaga on põhjendatud, sest Treviso provintsis on loomakasvatuseks söödakultuuride kasvatamiseks mõeldud põllumajandusmaa pöördumatult vähenemas.

Juustu „Casatella Trevigiana“ (KPN) valmistamiseks kasutatav piim peab olema toodetud Treviso provintsile vastava geograafilise piirkonna lautades.

Töötlemisele suunatud piima rasvaprotsent peab olema üle 3,2 %. Piim ei tohi sisaldada konservante, keelatud on ka ternespiima ja selgete haigustunnustega veiste piima kasutamine. Laudas peab piima säilitama jahutatult. Juustu valmistamist ei tohi alustada hiljem kui 48 tundi pärast lüpsmist.

3.4. Täpsustage tootmise erietapid, mis peavad toimuma määratletud geograafilises piirkonnas

Kõik tootmisetapid (veiste kasvatamine ja piima tootmine, kalgendamine, kalgendi töötlemine, juustu vormimine, nõrutamine, soolamine ja laagerdumine) peavad toimuma punktis 4 määratletud piirkonnas.

Piima töötlemisetapid on järgmised: veiste kasvatamine ning piima tootmine, töötlemine ja laagerdamine.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Juust „Casatella Trevigiana“ (KPN) antakse tarbimisse pakendatult. Kuna juust „Casatella Trevigiana“ (KPN) on väga õrn ja kergesti riknev nn pehme juust, võib pakendamata toote pikaajaline transportimine rikkuda selle organoleptilisi ja keemilis-füüsikalisi omadusi, mõjutades toote laagerdumisaega ja -viisi.

Selleks et tagada tootele iseloomulike kvalitatiivsete omaduste säilimine, peab tootmise ja pakendamise vahele jääv aeg olema niisiis võimalikult lühike. Seetõttu tuleb juust „Casatella Trevigiana“ (KPN) pakendada tootmispiirkonnas, et tagada toote ehtsus, jälgitavus ja kontroll, samuti selle keemiliste, füüsikaliste ja organoleptiliste omaduste muutusteta säilimine.

3.6. Sellise toote märgistamise erieeskirjad, millele registreeritud nimetus viitab

Juustu „Casatella Trevigiana“ (KPN) tähistamiseks kasutatakse alljärgnevalt esitatud märgistust.

Tähise „Denominazione d’Origine Protetta“ võib asendada lühendiga „DOP“ (KPN).

Märgistuse üla- ja alaosa proportsioone ei tohi muuta ning need on esitatud eespool oleval joonisel. Juustu kaitsvale välisümbrisele peab olema kinnitatud kaubamärk.

Välisümbrisel ei tohi esitada toodet kiitvaid või tarbijaid muul viisil eksitavaid märkuseid.

Märgistuse mõõtmed peavad olema pakendi mõõtmete suhtes järgmises proportsioonis: kirja „Casatella“ laius ei tohi olla väiksem kui 80 % pakendi läbimõõdust.

Juustu eripära arvestades ei ole lubatud esitada otse selle pinnal mingeid märkuseid.

Ülalpool kirjeldatud tähise ja kirjaga varustatud pakendi kasutamine on kohustuslik.

4. Geograafilise piirkonna täpne määratlus

Kogu Treviso provintsi piiridesse jääv ala.

5. Seos geograafilise piirkonnaga

Juustu „Casatella Trevigiana“ (KPN) omadused ja eripära on tihedalt seotud selle toote kohaliku, koduse ja talupoegliku päritoluga, samuti käsitööndusliku juustuvalmistamise tehnoloogia arenguga ja tootmispiirkonnale omaste bakteritüvedega. Juustu „Casatella Trevigiana“ (KPN) kvaliteet ja eripära sõltub otseselt piima mikrofloora omadustest, aga ka töötlemistemperatuurist ja -ajast, millest omakorda sõltuvad bakterite liigid, tüved ja kontsentratsioon.

Juust „Casatella Trevigiana“ on pehme, läikiv, kergelt kreemjas ja suussulav juustumass, mille värv varieerub piimjasvalgest kreemikasvalgeni. Võib sisaldada väikseid augukesi.

Koorik puudub või on vaevumärgatav, juustu kuju on üldjuhul silindriline. Juustul on kerge ja värske piimalõhn, maitse on mahe ja piimane, kergelt hapuka varjundiga.

Viimased uuringud näitavad, et juustu tootmispiirkonnas aastate jooksul väljakujunenud mikroflooras võib eristada erinevaid termofiilsete streptokokkide tüvesid, mille metaboolsed omadused ja aktiivsus mängivad põhirolli hapendamisprotsessis ning annavad samas tootele selle maitseomadused, nagu laagerdunud juustu kergelt hapuka maitse.

Proteolüütiliselt aktiivsed termofiilsed piimhappebakterid, mida on küll arvuliselt vähem, aitavad omakorda kaasa kaseiinide lagunemisele ja molekulide või nende eelkäijate tekkele, mis annavad juustule iseloomuliku tekstuuri, laagerdumisastme ja maitse – need eripärased ja kordumatud tunnused, mida on võimatu saavutada toomispiirkonnast väljaspool.

Tootjate poolt kasutatav töötlemistehnika, mille puhul kasutatakse madalat kalgendumistemperatuuri, on kujunenud välja traditsioonide põhjal, mis aitavad baktereid Streptococchi ja termofiilseid piimhappebaktereid Lattobacilli termofili väärtustada ning rohkem esile tuua.

See aitab ka rõhutada ja kinnistada peamisi juustu „Casatella Trevigiana“ (KPN) organoleptilisi omadusi.

Selle Treviso piirkonna iseloomuliku juustu päritolu on seotud koduse juustuvalmistamise iidse traditsiooniga. Tootmistehnoloogiat anti edasi suuliselt ja see tugines väga lihtsatele meetoditele. Seetõttu võib öelda, et tootele on pannud aluse Treviso piirkonna juustuvalmistamise traditsioonid, mida alates 1962. aastast kutsutakse „iidseteks“.

Leidub arvukaid kirjalikke tõendeid selle kohta, et Casatella juust on Treviso päritolu.

Viide tootespetsifikaadi avaldamisele

(Käesoleva määruse artikli 6 lõike 1 teine lõik)

Tootespetsifikaadi terviktekst on kättesaadav järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Qualità“ [KPNi või KGTga tooted] (ekraani ülemises paremas osas), seejärel linki „Prodotti DOP IGP STG“ [KPNi, KGT või GTTga tooted] (ekraani vasakus ääres) ja lõpuks „Disciplinari di Produzione all’esame dell’UE“ [ELile hindamiseks esitatud spetsifikaadid].

(1) ELT L 343, 14.12.2012, lk 1.